
ΕΙΔΗΣΕΙΣ
Ξένες εταιρίες στην πΓΔΜ– επενδύσεις  - εξαγορές
Αποτυγχάνει η επένδυση της Aqua Pura
Η επένδυση της πορτογαλικής κοινοπραξίας Aquapura στην κατασκευή πολυτελούς ξενοδοχειακού συγκροτήματος στις όχθες της λίμνης Πρέσπας, η οποία είχε ανακοινωθεί από το 2007, τείνει να καταλήξει σε αποτυχία εξαιτίας των διοικητικών εμποδίων. Αυτό τουλάχιστον  δήλωσαν οι Πορτογάλοι επενδυτές έπειτα από την απειλή της κυβέρνησης της πΓΔΜ ότι θα καταγγείλει τη σύμβαση.
Καμία δραστηριοποίηση της κοινοπραξίας Triview και Haier παρά τις εξαγγελίες κατά το παρελθόν
Τοπικά δημοσιεύματα σχολιάζουν ότι δεν υπάρχει κανένα ίχνος από τους Κορεάτες και Κινέζους επενδυτές για την παραγωγή τηλεοράσεων LCD στην οικονομική ζώνη Bunardzik. Σημειώνεται ότι σχετική εξαγγελία για την ίδρυση εργοστασίου παραγωγής των ως άνω είχε γίνει από την κοινοπραξία των εταιρειών Triview και Haier. Ωστόσο, όπως ενημερώνουν τα σχετικά δημοσιεύματα, επί του παρόντος έχει δημιουργηθεί από τις δύο εταιρείες και εγγραφεί στο Μητρώο εταιρειών στα  Σκόπια μόνο μια αμοιβαία επιχείρηση με κεφάλαιο 5.000 ευρώ.
Εγχώριες εταιρίες στην πΓΔΜ
Η τσιμεντοβιομηχανία USJE -  Τιτάν πρόκειται να προσφέρει έως και 15% έκπτωση στα προϊόντα της κατά τη διάρκεια του επόμενου εξαμήνου, μια περίοδο κατά την οποία οι κατασκευαστικές εργασίες βρίσκονται σε αιχμή.
Θέματα ελληνικού ενδιαφέροντος

Συνάντηση δημάρχων Φλωρίνης και Μοναστηρίου για ενεργοποίηση της σιδηροδρομικής γραμμής

Όπως ανακοινώθηκε από τοπικά ΜΜΕ, οι Δήμαρχοι της Φλώρινας και του Μοναστηρίου, κ.κ. Στέφανος Παπαναστασίου και Βλάντιμιρ Τάλεσκι, αντίστοιχα, πραγματοποίησαν συνάντηση στην πόλη του Μοναστηρίου. Κατά τη διάρκειά της συζήτησαν για την ενεργοποίηση της σιδηροδρομικής γραμμής Μοναστηρίου-Φλώρινας, μήκους 20 περίπου χλμ, η οποία έπαυσε να λειτουργεί από το 1986. Όπως δήλωσε ο Δήμαρχος του Μοναστηρίου, η συνολική αξία αυτού του προγράμματος ξεπερνά τα 10 εκ. ευρώ, ενώ για τη συγκεκριμένη φάση της κατασκευής έχουν εξασφαλιστεί περί τα 2 εκ. ευρώ. Τον Ιούνιο εξ άλλου θα  προκηρυχθεί διαγωνισμός για την προετοιμασία της συνολικής μελέτης, ενώ η ολοκλήρωση της κατασκευής της σιδηροδρομικής γραμμής, σύμφωνα με  το Υπουργείο Μεταφορών και Επικοινωνιών της πΓΔΜ, αναμένεται το 2014.
Δηλώσεις του Υπουργού Οικονομικών της πΓΔΜ για την επίδραση της ελληνικής κρίσης στη χώρα του
Την 1η τρέχοντος μηνός ο υπουργός Οικονομικών της πΓΔΜ κ. Zoran Stavreski, προέβη σε δηλώσεις σχετικά με τις επιπτώσεις της ελληνικής οικονομικής κρίσης στη χώρα του. Σύμφωνα με τον κ. Stavreski, δεν θα υπάρξει διάχυση της ελληνικής κρίσης στην πΓΔΜ ούτε θα επηρεασθούν οι ελληνικές επενδύσεις εκεί. Ωστόσο, όπως ανέφερε, ο όγκος των εμπορικών συναλλαγών αναμένεται να μειωθεί ενώ κάποιες εταιρείες της πΓΔΜ ενδέχεται να έχουν προβλήματα καθώς η Ελλάδα είναι ένας από τους μεγαλύτερους εμπορικούς εταίρους της χώρας. 
Ο Υπουργός Οικονομικών επανέλαβε για μια ακόμη φορά ότι, δεδομένου του ευνοϊκού επιχειρηματικού κλίματος της πΓΔΜ, οι Έλληνες επιχειρηματίες αλλά και οι άλλοι επενδυτές δεν έχουν λόγο να εγκαταλείψουν την αγορά της τελευταίας.

Εξ άλλου ο κ. Stavreski έκανε ιδιαίτερη αναφορά στην Εθνική Τράπεζα της Ελλάδος, ιδιοκτήτρια της Stopanska Banka, λέγοντας ότι θα παραμείνει στην αγορά της πΓΔΜ συνεχίζοντας να στηρίζει προγράμματα που συμβάλλουν στην οικονομική ανάπτυξη της τελευταίας. Μάλιστα, πριν από μερικές ημέρες ο κ. Stavreski πραγματοποίησε συνάντηση με τη Διοίκηση της Εθνικής Τράπεζας της Ελλάδος, με τον οποίο συζήτησαν τις μελλοντικές δραστηριότητες της τράπεζας στην πΓΔΜ. Ο κ. Stavreski δήλωσε ικανοποιημένος από τις συνομιλίες και αναφέρθηκε στα προγράμματα τα οποία θα χρηματοδοτήσει η Stopanska Banka, όπως η ανακατασκευή του θερμοηλεκτρικού σταθμού ΡΕΚ Μπίτολα και η χορήγηση εγγύησης ύψους 20 εκατ. ευρώ στην τουρκικών συμφερόντων ΤΑV για τον εκσυγχρονισμό των αεροδρομίων. 
Ωστόσο, τα ΜΜΕ στην πΓΔΜ αναφέρονται με μελανότερα χρώματα στην όλη κατάσταση, τονίζοντας κατ’ αρχάς ότι το εμπόριο ανάμεσα στις δύο χώρες έχει μειωθεί σημαντικά λόγω τόσο της παγκόσμιας οικονομικής κρίσης όσο και της οικονομικής κρίσης στην Ελλάδα. 
 Σύμφωνα με τα ανωτέρω, κατά τη διάρκεια του πρώτου εννεαμήνου του 2009, το εμπόριο μεταξύ των δύο χωρών ανερχόταν στα 217 εκατομμύρια δολάρια σε σύγκριση με 460 εκατομμύρια δολάρια κατά την ίδια περίοδο το 2008. Κατά τη διάρκεια επίσης του εννεαμήνου 2009, οι ελληνικές επενδύσεις στην πΓΔΜ εμφάνισαν μείωση 76 εκατομμυρίων ευρώ. Όπως εξηγούν όμως, η υποχώρηση αυτή οφείλεται στο γεγονός ότι οι Έλληνες ιδιοκτήτες της εταιρείας κινητής τηλεφωνίας "Cosmofon" και της "MERMEREN KOMBINAT" πώλησαν τις εν λόγω επιχειρήσεις σε άλλες εταιρείες. Τέλος, βάσει της ίδιας πηγής, η ελληνική κρίση είναι σημαντικά αισθητή στο νότιο τμήμα της χώρας, όπου υπάρχουν πολλές μικρές επιχειρήσεις ελληνικών συμφερόντων.
Η ΚΤ της πΓΔΜ μεταβάλλει τις μακροοικονομικές προβλέψεις της εξ αιτίας της ελληνικής κρίσης
Τοπικά δημοσιεύματα αναφέρουν ότι, λόγω της οικονομικής κρίσης στην Ελλάδα, η Κεντρική Τράπεζα της πΓΔΜ πρόκειται να μεταβάλει τις μακροοικονομικές προβλέψεις της για τη χώρα. 
Το Οικονομικό Επιμελητήριο της πΓΔΜ θα εγείρει στο Ευρωπαϊκό Επιμελητήριο το θέμα των εμποδίων στη μετακίνηση αγαθών από τις ελληνικές απεργίες 

Σύμφωνα με τοπικά δημοσιεύματα, ο πρόεδρος του Οικονομικού Επιμελητηρίου της πΓΔΜ, κ. Μπράνκο Άζεσκι, προτίθεται να ενημερώσει το Ευρωπαϊκό Επιμελητήριο στις Βρυξέλλες ότι, μέσω των απεργιών, η Ελλάδα θέτει εμπόδια στη διακίνηση αγαθών της πΓΔΜ. Ο κ. Άζεσκι υποστηρίζει ότι η Ελλάδα παραβιάζει τις διεθνείς της υποχρεώσεις καθώς και τις υποχρεώσεις που απορρέουν από το γεγονός ότι είναι κράτος – μέλος της Ε.Ε., διότι δεν παρέχει, ως όφειλε, οδούς διέλευσης για τη μεταφορά εμπορευμάτων.  Κατά τον ίδιο, οι επιχειρηματίες της χώρας εκφράζουν παράπονα ότι τα παραπάνω εμπόδια προκαλούν αύξηση των τιμών των προϊόντων της πΓΔΜ και αυξάνουν τα εταιρικά κόστη, καθώς η παραμονή των φορτηγών για μια ημέρα στα σύνορα κοστίζει από 50 έως 100 ευρώ, ανάλογα με το είδος των προϊόντων που μεταφέρονται. 
Ο κ. Άζεσκι συνδέει επίσης το όλο θέμα με την αδυναμία, όπως υποστηρίζει, για τους επιχειρηματίες της χώρας του  να χρησιμοποιούν τους λιμένες Θεσσαλονίκης και Πειραιώς, τα υψηλά αποθήκευτρα στις αποθήκες των ανωτέρω λιμένων και τα πρόστιμα που καταβάλλονται από τους εγχώριους παραγωγούς λόγω των παρατηρούμενων καθυστερήσεων (σταλίες), προβλήματα από τα οποία προκαλείται επιπλέον επιβάρυνση στις τιμές των τελικών προϊόντων.
Ο κ. Άζεσκι δήλωσε ότι, εάν συνεχισθεί αυτή η ελληνική πρακτική, το Οικονομικό Επιμελητήριο της πΓΔΜ θα εγείρει το ζήτημα στις Βρυξέλλες. 
Τέλος, δημοσιεύματα στην πΓΔΜ υποστηρίζουν ότι η  Διεθνής Ένωση για τις Οδικές Μεταφορές απέστειλε υπόμνημα διαμαρτυρίας προς την Ελλάδα, αναφέροντας ότι η χώρα μας πρέπει να εξασφαλίσει την ομαλή διέλευση σε όλη την επικράτειά της. 
Θέμα οίνων της πΓΔΜ στο εξωτερικό
Τοπικά δημοσιεύματα αναφέρουν ότι η Ελλάδα έχει προσβάλει την πώληση οίνων από την πΓΔΜ στο εξωτερικό υπό τον διευκρινιστικό τίτλο «Μακεδονικός οίνος». Σημειώνουμε ότι το 80% του κρασιού από την πΓΔΜ εξάγεται χύδην. 
ΘΕΣΜΙΚΟ ΠΛΑΙΣΙΟ
Κοινοτικά Προγράμματα

Υπογραφή συμφωνίας για το πρόγραμμα IPARD
Παρουσία του Διπλωματικού Σώματος, υπεγράφη στα Σκόπια από τον αντιπρόεδρο της κυβέρνησης της πΓΔΜ αρμόδιο για Ευρωπαϊκές Υποθέσεις, κ. Vasko Naumovski, και τον πρέσβη της ΕΕ στη χώρα, κ. Erwan Fouéré, η συμφωνία για τη χρήση των κονδυλίων του προγράμματος IPARD. Τα εν λόγω κονδύλια ανέρχονται στα 42 εκατομμύρια ευρώ, εκ των οποίων 31,5 εκατ. θα παρασχεθούν από την ΕΕ και τα υπόλοιπα 10,5 από την  κυβέρνηση της πΓΔΜ, αφορούν δε στην περίοδο 2007-2010 και προορίζονται για την ανάπτυξη της γεωργίας. Η πρώτη πρόσκληση υποβολής αιτήσεων από τους αγρότες, η οποία αφορά στη χρήση 24 εκατομμυρίων ευρώ, βρίσκεται σε εξέλιξη ενώ η προθεσμία παρατάθηκε λόγω του μικρού αριθμού συμμετοχής. Πάντως η διαδικασία υποβολής αιτήσεων έχει απλοποιηθεί, έπειτα από τις σχετικές παρατηρήσεις των γεωργικών ενώσεων.  Ο αντιπρόεδρος της κυβέρνησης κ. Naumovski δήλωσε ότι η υπογραφή της συμφωνίας για το πρόγραμμα IPARD σημαίνει την πλήρη ανάληψη της ευθύνης διαχείρισης των κοινοτικών πόρων του IPA από την κυβέρνηση και αποδεικνύει ότι τα θεσμικά όργανα στην πΓΔΜ είναι σε θέση να διαχειρίζονται τα κονδύλια της ΕΕ.
ΟΙΚΟΝΟΜΙΚΟ ΠΕΡΙΒΑΛΛΟΝ
Οικονομική κατάσταση στην  πΓΔΜ
Γενικά

Πτώση της βιομηχανικής παραγωγής τον Ιανουάριο

Σύμφωνα με τη στατιστική υπηρεσία της πΓΔΜ, η  βιομηχανική παραγωγή τον Ιανουάριο του τρέχοντος έτους είναι κατά 2,9% χαμηλότερη σε σύγκριση με τον Ιανουάριο του 2009. Η μεγαλύτερη πτώση σημειώθηκε στην παραγωγή των προϊόντων μετάλλου (70%), ενώ επίσης υπήρξε πτώση 53,8% στην παραγωγή ηλεκτρικών μηχανημάτων και  35% στην παραγωγή κλωστοϋφαντουργικών προϊόντων.
Μεταφορές – Επικοινωνία

Επισημοποιήθηκε η ανάληψη των αεροδρομίων της πΓΔΜ από την TAV
Ο Υπουργός Μεταφορών και Επικοινωνιών της πΓΔΜ κ. Mile Janakieski και ο επιχειρησιακός διευθυντής της τουρκικής TAV Airports Holding κ. Murat Ornekol υπέγραψαν την 1η Μαρτίου τη συμφωνία εκχώρησης στην τελευταία της διαχείρισης των αεροδρομίων της χώρας για τα επόμενα 20 έτη. 

Νέα νομοθεσία για τις αερομεταφορές

Τοπικά ΜΜΕ μεταφέρουν δηλώσεις στελεχών του Υπουργείου Μεταφορών της πΓΔΜ περί επιδοτήσεως από την κυβέρνηση πτήσεων για τις οποίες δεν υπάρχει εμπορικό ενδιαφέρον, αλλά που είναι σημαντικές για την οικονομική και κοινωνική ανάπτυξη ορισμένων περιοχών της χώρας. Τα ανωτέρω στελέχη υποστηρίζουν ότι, διατηρώντας τη συμμόρφωση προς τον αντίστοιχο κανονισμό της ΕΕ, η κυβέρνηση μπορεί να προβεί σε εκχώρηση ή να δημιουργήσει μία εταιρική σχέση δημόσιου-ιδιωτικού τομέα για τη λειτουργία αερογραμμής η οποία θεωρείται δημοσίου συμφέροντος. Σύμφωνα με τον διευθυντή της Υπηρεσίας Πολιτικής Αεροπορίας κ. Krstevski, οι τροποποιήσεις στο νέο νόμο για τις αερομεταφορές έχουν συνταχθεί σύμφωνα με τα ευρωπαϊκά πρότυπα και έχουν εγκριθεί από εμπειρογνώμονες της Ευρωπαϊκής Επιτροπής. Ο κ. Krstevski εξήγησε επίσης ότι ο νέος νόμος θα επιτρέπει και στις τοπικές αρχές να επενδύσουν σε αερογραμμές οι οποίες κρίνεται ότι μπορούν να ευνοήσουν την τοπική οικονομική ανάπτυξη. 
Οικονομική κατάσταση – Άλλο

Παραγωγικές υπήρξαν αρκετές μεγάλες εταιρείες της πΓΔΜ κατά το 2009

Σύμφωνα με τον διευθυντή της εταιρείας επένδυσης κεφαλαίων KD Investment Fundes κ. Laze Kamcev, το περασμένο έτος αρκετές μεγάλες εταιρείες της πΓΔΜ εργάσθηκαν παραγωγικά, όπως προκύπτει από τις ετήσιες εκθέσεις τους, γεγονός που αποτελεί καλό μήνυμα για τους ξένους επενδυτές. Ωστόσο, εγχώριοι αναλυτές υποστηρίζουν ότι παρ’ όλες τις προσπάθειες, δεν υπάρχει στην πΓΔΜ κλίμα κατάλληλο για επενδύσεις λόγω της ανεπάρκειας της διοίκησης, της πολιτικής αστάθειας και την ελλιπών υποδομών.
Ανεργία στην πΓΔΜ

Ο αριθμός των ανέργων μειώθηκε κατά το τελευταίο τρίμηνο του περασμένου έτους, με αποτέλεσμα η ανεργία να ανέρχεται κατά την περίοδο εκείνη στο 32,4%. Ωστόσο, ο αριθμός των εργαζομένων στη βιομηχανία τον Ιανουάριο του 2010 μειώθηκε κατά 7,1% σε σύγκριση με τον ίδιο μήνα του 2009. Εξ άλλου, οικονομικοί αναλυτές σχολιάζουν ότι είναι εξωπραγματικό να υποστηρίζει κανείς ότι η ανεργία στη χώρα βρίσκεται σε ύφεση, όταν η οικονομική δραστηριότητα παραμένει μειωμένη.
Οικονομική πολιτική στην πΓΔΜ
Γενικά
Πώληση κρατικών ομολόγων

Το Υπουργείο Οικονομικών της πΓΔΜ συγκέντρωσε προσφάτως περίπου 32 εκατ. ευρώ μέσω δημοπρασίας κρατικών ομολόγων εξαμηνιαίας διάρκειας, με ρήτρα ξένου συναλλάγματος και επιτόκιο 4,99%. Το Υπουργείο Οικονομικών επίσης δήλωσε ότι η τάση μείωσης των επιτοκίων των ομολόγων συνεχίζεται. Σημειώνεται ότι το χρέος της χώρας αναφορικά με τα τελευταία ανέρχεται συνολικά στα 207 εκατομμύρια ευρώ. Εξ άλλου, η Κεντρική Τράπεζα της χώρας προέβη  σε νέο δανεισμό, ύψους 102 εκατομμυρίων ευρώ, μέσω δημοπρασίας εντόκων γραμματίων.
Αύξηση ορίου για τα μη εμπορικά αγαθά στα τελωνεία
Η κυβέρνηση της πΓΔΜ αποφάσισε να αυξήσει το όριο ως προς την αξία των μη εμπορικών αγαθών που εξαιρούνται από την καταβολή τελωνειακών δασμών κατά την εισαγωγή τους στη χώρα από τα 175 στα 350 ευρώ.
Τραπεζικά – Νομισματικά

Επιχειρηματικά πακέτα από την τράπεζα ProCredit 

Η τράπεζα ProCredit της πΓΔΜ προσφέρει ειδικά πακέτα για τις επιχειρήσεις τα οποία περιλαμβάνουν, μεταξύ άλλων, ετήσιο επιτόκιο 7,5% για επιτρεπόμενους λογαριασμούς υπερανάληψης, χαμηλότερα επιτόκια και πιστώσεις χωρίς επιστρεφόμενη προμήθεια. Τα εν λόγω πακέτα απευθύνονται σε επιχειρήσεις με έσοδα άνω των 6 εκατ. δηναρίων (περίπου 98.000 ευρώ).
Εκθέσεις

Εγκαίνια της 7ης Διεθνούς Έκθεσης «Build & Construct»
Στις 2 τρέχοντος μηνός πραγματοποιήθηκαν στον εκθεσιακό χώρο των Σκοπίων τα εγκαίνια της 7ης Διεθνούς Έκθεσης του τομέα κατασκευαστικών, οικοδομικών υλικών και μηχανημάτων «Build & Construct», παρουσία του Υπουργού Μεταφορών της πΓΔΜ κ. Mile Janakieski. Η εν λόγω έκθεση, η οποία πρόκειται να διαρκέσει έως τις 6 Μαρτίου, αποτελεί μία από τις σημαντικότερες της χώρας, ενώ εφέτος συγκέντρωσε άνω των 300 εταιρειών. Κατά την τελετή έναρξης, ο υπουργός Μεταφορών δήλωσε ότι κατά το τρέχον έτος ο τομέας των κατασκευών εκτιμάται ότι θα αποτελέσει μία από τις κινητήριες δυνάμεις αναφορικά με το ακαθάριστο εγχώριο προϊόν. Προσέθεσε ακόμη ότι ο εν λόγω τομέας αναμένεται να σημειώσει αύξηση κατά το 2010, λόγω της συμμετοχής των εγχώριων κατασκευαστικών εταιρειών στην κατασκευή και τον εκσυγχρονισμό των αεροδρομίων, των υποδομών καθώς και  των εργατικών κατοικιών. Σημειώνεται ότι στην εν λόγω έκθεση συμμετείχαν είτε αυτοτελώς είτε μέσω εδώ αντιπροσώπων τους 10 ελληνικές εταιρείες του κλάδου.
ΔΙΑΓΩΝΙΣΜΟΙ – ΠΡΟΜΗΘΕΙΕΣ

Γενική ενημέρωση για διαγωνισμούς

Η "King Long" θα ασκήσει έφεση για το διαγωνισμό διώροφων λεωφορείων

Τοπικά δημοσιεύματα αναφέρουν ότι η βουλγαρική εταιρία "King Long" προτίθεται να καταθέσει έφεση κατά της απόφασης του Υπουργείου Μεταφορών και Επικοινωνιών της πΓΔΜ, βάσει της οποίας επελέγη ο κινεζικός όμιλος "Zhengzhou Yutong " κατά τον διαγωνισμό για την προμήθεια 202 διώροφων λεωφορείων.

